CELEX: 32017R1237
Language: el
Date: 2017-07-07 00:00:00
Title: Κανονισμός (ΕΕ) 2017/1237 της Επιτροπής, της 7ης Ιουλίου 2017, για την τροποποίηση του κανονισμού (ΕΚ) αριθ. 1881/2006 όσον αφορά τα μέγιστα επιτρεπτά επίπεδα του υδροκυανικού οξέος σε μη μεταποιημένους ολόκληρους, τριμμένους, αλεσμένους, σπασμένους ή τεμαχισμένους πυρήνες βερίκοκων που διατίθενται στην αγορά για τον τελικό καταναλωτή (Κείμενο που παρουσιάζει ενδιαφέρον για τον ΕΟΧ )

8.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 177/36
            
         ΚΑΝΟΝΙΣΜΌΣ (ΕΕ) 2017/1237 ΤΗΣ ΕΠΙΤΡΟΠΉΣ
   της 7ης Ιουλίου 2017
   για την τροποποίηση του κανονισμού (ΕΚ) αριθ. 1881/2006 όσον αφορά τα μέγιστα επιτρεπτά επίπεδα του υδροκυανικού οξέος σε μη μεταποιημένους ολόκληρους, τριμμένους, αλεσμένους, σπασμένους ή τεμαχισμένους πυρήνες βερίκοκων που διατίθενται στην αγορά για τον τελικό καταναλωτή
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1881/2006 της Επιτροπής (2) καθορίζει τα μέγιστα επιτρεπτά επίπεδα για ορισμένες ουσίες οι οποίες επιμολύνουν τα τρόφιμα.
            
         
               (2)
            
            
               Η επιστημονική ομάδα για τις μολυσματικές προσμείξεις στην τροφική αλυσίδα (ομάδα CONTAM) της Ευρωπαϊκής Αρχής για την Ασφάλεια των Τροφίμων (EFSA) εξέδωσε επιστημονική γνώμη σχετικά με τις οξείες επιπτώσεις που έχει στην υγεία η παρουσία κυανογόνων γλυκοζιτών στους ακατέργαστους πυρήνες βερίκοκων και στα προϊόντα που παράγονται από ακατέργαστους πυρήνες βερίκοκων (3). Ο όρος «ακατέργαστοι πυρήνες βερίκοκων και προϊόντα που παράγονται από ακατέργαστους πυρήνες βερίκοκων», που αναφέρεται στην επιστημονική γνώμη, αφορά τα ίδια προϊόντα με τον όρο «μη μεταποιημένοι ολόκληροι, τριμμένοι, αλεσμένοι, σπασμένοι ή τεμαχισμένοι πυρήνες βερίκοκων» που αναφέρονται στον παρόντα κανονισμό.
            
         
               (3)
            
            
               Η αμυγδαλίνη είναι ο σημαντικότερος κυανογόνος γλυκοζίτης που είναι παρών στους μη μεταποιημένους πυρήνες βερίκοκων και διασπάται σε υδροκυανικό οξύ (υδροκυάνιο) με τη μάσηση. Το υδροκυανικό οξύ (υδροκυάνιο) είναι ιδιαίτερα τοξικό για τους ανθρώπους. Από την ομάδα CONTAM για την εκτίμηση των κινδύνων που συνδέονται με την παρουσία κυανογόνων γλυκοζιτών σε μη μεταποιημένους ολόκληρους, τριμμένους, αλεσμένους, σπασμένους ή τεμαχισμένους πυρήνες βερίκοκων προέκυψε δόση αναφοράς οξείας έκθεσης (ARfD) 20 μg/kg σ.β. Λαμβάνοντας υπόψη τα αναφερόμενα επίπεδα κυανογόνων γλυκοζιτών στους μη μεταποιημένους πυρήνες βερίκοκων, η ARfD ήδη υπερβαίνεται με την κατανάλωση έστω και πολύ λίγων μη επεξεργασμένων πυρήνων βερίκοκων.
            
         
               (4)
            
            
               Συνεπώς, ενδείκνυται να καθοριστεί ένα μέγιστο επιτρεπτό επίπεδο για το υδροκυανικό οξύ (υδροκυάνιο) στους μη μεταποιημένους ολόκληρους, τριμμένους, αλεσμένους, σπασμένους ή τεμαχισμένους πυρήνες βερίκοκων που διατίθενται στην αγορά για τον τελικό καταναλωτή.
            
         
               (5)
            
            
               Λόγω της ιδιαίτερα κατακερματισμένης αγοράς των μη επεξεργασμένων πυρήνων βερίκοκων και των ενδεχόμενων οξειών επιπτώσεων για τη δημόσια υγεία, θα πρέπει να προβλεφθεί ότι ο φορέας εκμετάλλευσης εγγυάται ότι όλοι οι μη μεταποιημένοι ολόκληροι, τριμμένοι, αλεσμένοι, σπασμένοι ή τεμαχισμένοι πυρήνες βερίκοκων που διατίθενται στην αγορά για τον τελικό καταναλωτή συμμορφώνονται με το μέγιστο επιτρεπτό επίπεδο.
            
         
               (6)
            
            
               Είναι σκόπιμο να καθοριστούν οι κανόνες δειγματοληψίας που θα εφαρμοστούν για τον έλεγχο της συμμόρφωσης με το μέγιστο επιτρεπτό επίπεδο.
            
         
               (7)
            
            
               Συνεπώς, ο κανονισμός (ΕΚ) αριθ. 1881/2006 θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 1881/2006 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο φορέας εκμετάλλευσης που διαθέτει στην αγορά μη μεταποιημένους, ολόκληρους, τριμμένους, αλεσμένους, σπασμένους ή τεμαχισμένους πυρήνες βερίκοκων για τον τελικό καταναλωτή παρέχει, κατόπιν αιτήματος από την αρμόδια αρχή, αποδεικτικά στοιχεία της συμμόρφωσης του προϊόντος που διατίθεται στο εμπόριο με το μέγιστο επιτρεπτό επίπεδο.
   Άρθρο 3
   Η δειγματοληψία για τον έλεγχο της συμμόρφωσης με το μέγιστο επιτρεπτό επίπεδο διενεργείται σύμφωνα με τους κανόνες που καθορίζονται στο μέρος Δ.2 του παραρτήματος I του κανονισμού (ΕΚ) αριθ. 401/2006 της Επιτροπής (4).
   Άρθρο 4
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Ιουλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 37 της 13.2.1993, σ. 1.
   
      (2)  Κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (ΕΕ L 364 της 20.12.2006, σ. 5).
   
      (3)  Ομάδα της EFSA για τις μολυσματικές προσμείξεις στην τροφική αλυσίδα, 2016. Επιστημονική γνώμη σχετικά με τις οξείες επιπτώσεις για την υγεία που συνδέονται με την παρουσία κυανογόνων γλυκοζιτών στους ακατέργαστους πυρήνες βερίκοκων και τα προϊόντα που παράγονται από τους ακατέργαστους πυρήνες βερίκοκων. EFSA Journal 2016· 14(4):4424, 47 σ. doi:10.2903/j.efsa.2016.4424
   http://www.efsa.europa.eu/sites/default/files/scientific_output/files/main_documents/4424.pdf
   
      (4)  Κανονισμός (ΕΚ) αριθ. 401/2006 της Επιτροπής, της 23ης Φεβρουαρίου 2006, για τον καθορισμό μεθόδων δειγματοληψίας και ανάλυσης για τον επίσημο έλεγχο των επιπέδων μυκοτοξινών στα τρόφιμα (ΕΕ L 70 της 9.3.2006, σ. 12).
   
      ΠΑΡΑΡΤΗΜΑ
      Στο τμήμα 8 του παραρτήματος του κανονισμού (ΕΚ) αριθ. 1881/2006 προστίθεται το ακόλουθο σημείο:
      
         
                     «8.3
                  
                  
                     Υδροκυανικό οξύ, συμπεριλαμβανομένου του υδροκυανικού οξέος που είναι δεσμευμένο σε κυανογόνους γλυκοζίτες
                  
                  
                      
                  
               
                     8.3.1
                  
                  
                     Μη μεταποιημένοι ολόκληροι, τριμμένοι, αλεσμένοι, σπασμένοι ή τεμαχισμένοι πυρήνες βερίκοκων που διατίθενται στην αγορά για τον τελικό καταναλωτή (54)
                         (55)
                     
                  
                  
                     20,0